All My Love (שיר של קולדפליי)

"All My Love" (בעברית: "כל האהבה שלי") הוא שיר של להקת הרוק הבריטית קולדפליי, שיצא ב-22 באוגוסט 2025 כסינגל מתוך אלבומם העשירי Moon Music. מדובר בבלדת פסנתר בסגנון רוק קל, המשלבת השפעות אמביינט, פרוג-פופ ונו ג'אז, ונחשבת על פי הצהרות הלהקה לסינגל הרשמי האחרון שיצא אי פעם מטעמה. השיר נכתב על ידי כריס מרטין, גאי ברימן, וויל צ'מפיון, ג'ון מטקאלף ובנו של מרטין, מוזס מרטין, והופק על ידי מקס מרטין, ביל ראהקו, דניאל גרין, איליה סלמנזדה, מיכאל אילברט ואוסקר הולטר.

השיר זכה לביקורות חיוביות ולהצלחה במצעדים בינלאומיים, ובשנת 2025 זכה בפרס הווידאו קליפים של MTV לקליפ הרוק הטוב ביותר.

 רקע וכתיבה 
האלבום Moon Music, שבו נכלל השיר כרצועה התשיעית, יצא באוקטובר 2024 ונחשב להמשך ישיר ל-Music of the Spheres (2021). השיר ממוקם כרצועה הלפני-אחרונה באלבום, ומסמל את המעבר האישי של כריס מרטין מתחושת בידוד וספק עצמי לאהבה ונאמנות. האלבום עוסק בנושאים של אהבה, תקווה ואופטימיות לצד התמודדות עם קשיים אישיים וחברתיים. כריס מרטין, סולן הלהקה, מתאר את האלבום כתגובה לשליליות התקופה, תוך ניסיון לשמור על חיוביות ולמצוא תקווה. האלבום זכה לביקורות שליליות מסוימות, אך התקבל בהתלהבות על ידי מעריצי הלהקה, והתמקם במקום הראשון במצעד המכירות הבריטי. הסינגלים שקדמו לאלבום היו "Feels Like I'm Falling in Love" ו-"We Pray", והסינגל האחרון "All My Love" יצא במקביל לאלבום. מבחינה מוזיקלית האלבום משלב קטעים אמביינטיים, השפעות נו-ג'אז ופרוג-פופ קלאסי, רמזים לפינק פלויד, שירי אהבה רגשיים וקטעי דיסקו-פאנק.

מרטין הצהיר כי "All My Love" היה עבורו כתיבה ספונטנית ומהירה, "מתנה יצירתית שאין לה הסבר מלא". השיר נתפס בעיני הלהקה כהצהרה אמנותית על יחסיה עם מעריציה, מבקריה והעולם כולו, תוך שימור גישה של אופטימיות ילדותית ועיקשת, המהווה סוג של מרד בעולם ההולך ונעשה חשוך וציני. מרטין הדגיש כי זהו ה"מעגל הנסגר" של הקריירה המוקדמת של קולדפליי, והקביל אותו ל-"Yellow", שיר שהפך לסמל מוקדם שלהם, ומעניק לו משמעות מחודשת בקנה מידה אוניברסלי.

 נושא ומבנה מוזיקלי 
השיר הוא בלדת רוק קל רגשית על פסנתר, עם עיבודי מיתרים של ג'ון מטקאלף וסוזי גיליס. העוסקת באהבה מתמשכת, מחויבות וחוסן רגשי, תוך שימוש במטפורות של מזג אוויר כדי לתאר את עליות ומורדות החיים. מוטיב חוזר באלבום, ובמיוחד בשיר זה, הוא השימוש ברפרן "לה לה לה" כסמל לפשטות ולשחרור רגשי. השיר מתואר כקרוב יותר לסגנון המוקדם של קולדפליי, המזכיר את האלבומים Parachutes ו-A Rush of Blood to the Head, עם צליל אורגני ופחות ממוחשב בהשוואה לחומרים המאוחרים יותר.

 הוצאה ווידאו קליפים 
השיר בוצע לראשונה בהופעה באצטדיון האולימפי באתונה ב-12 ביוני 2024, שהייתה ההופעה הראשונה של הלהקה בעיר זו, כסולו פסנתר של מרטין, בבקשה מהקהל לא לצלם. מרטין הציג את השיר כיצירה חדשה שלא תוכננה להתפרסם עד ספטמבר 2024, אך בחר לנגן אותו במיוחד לקהל היווני. הוא תיאר את השיר כ"הדרך שבה אנחנו מרגישים כלפיכם" וביצע אותו כסולו על פסנתר, כשיר הסיום של המופע.

הקליפ הראשון לשיר צולם באייפון בלאס וגאס, בבימוי כריס קנדי, ובו מרטין בתחפושת מרושלת מחלק בלונים לעוברים ושבים ומסיים בביצוע קריוקי בבר חצי ריק.

קליפ נוסף, "Director's Cut", יצא בדצמבר 2024 ובכיכובו של דיק ואן דייק, בן ה-98, בבימוי ספייק ג'ונז ומרי וויגמור. הקליפ צולם בביתו של ואן דייק במאליבו, והוא מציג את השחקן כשהוא מהרהר בגיל, במשפחה ובאהבה.מוצגים בו חפצים אישיים מעבודתו של ואן דייק, בהם פרס אמי ופוסטר מהסרט "מרי פופינס", לצד שירה משותפת שלו עם מרטין. בקליפ שובצו גם קטעי ארכיון מהקריירה הארוכה של ואן דייק, לצד קטעי שיחה על חייו. הקליפ יצא בסמוך ליום הולדתו ה-99 של ואן דייק וזכה להתעניינות רבה בתקשורת. ואן דייק וכריס מרטין הופיעו יחד בתוכנית "ג'ימי קימל לייב!" כדי להציג קטע מהקליפ ולספר על שיתוף הפעולה.

 קבלה וביקורות 
מבקרת המוזיקה אמה הריסון (מגזין Clash) תיארה את השיר כ"קסום בצורה בלתי צפויה". הביקורות שיבחו את חזרתה של הלהקה לצליל אינטימי ומופשט יותר, בניגוד לעיבודים האלקטרוניים שאפיינו את אלבומיהם האחרונים. חלק מהמבקרים הצביעו על פשטנות יתר, אך הדגישו כי הנאיביות והאופטימיות הם לבו של השיר.

 הופעות חיות 
השיר הוצג לראשונה בהופעה חיה באתונה ביוני 2024, ולאחר מכן הושמע לראשונה בביצוע מלא של הלהקה בדבלין בספטמבר 2024. בשנת 2024 קיימה הלהקה מסע הופעות עולמי בשם Music of the Spheres World Tour, בו ביצעו את השיר. הלהקה ביצעה את השיר בהופעות טלוויזיה מרכזיות, בהן תוכנית "סאטרדיי נייט לייב" באוקטובר 2024 ומרטין ביצע את השיר בקטע ה"לזכרם" של טקס פרסי גראמי ה-67.

 חשיבות והשפעה 
השיר נתפס כאחת ההצהרות האחרונות של קולדפליי כהרכב פעיל בתחום הסינגלים, וכי לאחריו ייצא אלבום נוסף בשם Coldplay שיהיה האלבום ה-12 והאחרון של הלהקה. כריס מרטין הצהיר כי אחרי שחרור השיר לא יהיו יותר סינגלים ללהקה, מתוך רצון להתרחק ממבנה השוק המסחרי והוסיף שההוצאות האחרונות מגבירות את המוטיבציה של חברי הלהקה ומבטיח שהם לא ידללו את היצירה, והבטיח כי בסוף הכול "יהיה מובן" בסיפור המוזיקלי של קולדפליי. הוא מייצג את סגירת המעגל של הקריירה המוקדמת והמאוחרת של הלהקה, ואת השאיפה לשמר מסר של אהבה ואחדות בעידן של פיצול וציניות.

 פרסים ומועמדויות 
פרסשנהקטגוריהתוצאהמקורפרס הווידאו קליפים של MTV7 בספטמבר 2025הרוק הטוב ביותר

 מיקומי שיא 

קישורים חיצוניים

הערות שוליים

קטגוריה:שירי 2024
קטגוריה:סינגלים מ-2025
קטגוריה:שירי קולדפליי
קטגוריה:שירים באנגלית
קטגוריה:שירים שנכתבו על ידי ויל צ'מפיון
קטגוריה:שירים שהופקו על ידי איליה סלמנזאדה
קטגוריה:שירים שהופקו על ידי מקס מרטין
קטגוריה:שירי רוק אמריקאיים
קטגוריה:סינגלים בהוצאת פרלופון